
Naslov: Bodo po dvajsetih letih le dobili cesto

Napoved za voditelja:

Pet družinskih hiš, sedem počitniških objektov in več hektarov gozdov, ki ležijo tik ob zeleni meji s Hrvaško v Slovenski vasi je s slovenske strani nedostopnih, odrezanih od sveta, saj do njih po slovenski strani ne vodi nobena cesta. Zato v krajevni skupnosti Jesenice na Dolenjskem že skoraj dvajset let opozarjajo občino in državo, da tem ljudem, ki morajo zdaj za dostop do svoje lastnine uporabljati hrvaške ceste in se vsak dan voziti čez mejni prehod, omogočijo dostop s slovenske strani in zgradijo cesto.

T- Iz Slovenske vasi GORAN ROVAN /

X- Snemalec in montažer Jože Grajžl /

Ker država v vseh teh letih ni uspela sprejeti državnega prostorskega načrta za umestitev te ceste in je prišlo do spremembe zakonodaje, je konec preteklega leta brežiška občina prevzela obveznost, da bo to obmejno cesto vnesla v občinski prostorski načrt.

T- IVAN MOLAN /
X- župan občine Brežice /

»Sedaj je tudi naročen že podroben prostorski načrt in jest samo upam, da bo čimprej prišlo do tega sprejetja in da bo seveda potem ministrstvo za promet tudi to cesto fizično izgradilo.«

Na ministrstvu za promet zagotavljajo, da imajo denar za gradnjo poltretjega kilometra ceste zagotovljen.

T- PATRICK VLAČIČ /
X- minister za promet /
»Osemsto tisoč evrov imamo ta trenutek rezerviranih, pa tudi če slučajno ne bi bilo dovolj, te hiše bomo poskrbeli, da bojo povezane z slovenskim ozemljem. Je pa tako, da je treba to prostorsko ureditev dokončat in takoj ko bo prostorska ureditev se lahko lotimo torej projektov in začnemo čimprej z izgradnjo.«

Krajani so takšnih obljub slišali že veliko, zato se zdaj sploh ne udeležujejo več obiskov in sestankov, saj nikomur več ne verjamejo. Ni pa cesta njihova edina težava.

T- RAJKA KRIŽANAC /
X- krajevna skupnost Jesenice na Dolenjskem /
»Srečujejo se s problemom komunalne infrastrukture, smeti, elektrike, nujne medicinske pomoči, vseh ostalih stvari, ki smo jih vsi državljani deležni, oni pa tega nimajo. Številni lastniki gozdnih površin ne morejo izkoriščati gozda in ne morejo dostopat. Tudi ta cesta bo delno rešila ta problem izkoriščanja gozda in vzdrževanja gozda, ki je kar veliko območje.«

Dvajset družin tako vseeno upa, da bo cesta po dvajsetih letih čakanja in obljub le zgrajena - kdaj pa si ne upa napovedati nihče.

